PROGRAM NO: 309 NYEGAH PIKUN / KAREPOTAN INGKANG ESTU WIGATOS Sedhèrèk kula, kados pundi pawartos panjenengan ing dinten menika? Pangajeng-ajeng kula, panjenengan ing kawontenan tansah séhat saha manggih kabegjan. Sakmangké panjenengan saweg anikmati adicara Cahyaning Agesang, sesarengan kaliyan kula, Lilis. Wonten ing bagéyan kaping sepindhah, kula badhé mbagé kaweruh ngéngingi kados pundi caranipun malangi pikun. Lajeng ing bagéyan kaping kalih, ibu Arin badhé manggihi kita, badhé atur siraman rohani kanggé kita. Sugeng anikmati adicara menika. Sedhèrèk kula, tambah umur, tamtu badan sangsaya ringkih, mboten kiyat kados ing rikala enèm rumiyin, sedayanipun suda. Suda pamireng, suda paningal, suda pangéling-éling, saha sak panunggalanipun. Nah, ing pepanggihan kita menika kula badhé ngaturaken katerangan ngéngingi sudaning pangéling-éling utawi pikun. Kados pundi nyegah supados mboten gampil kesupèn, menapa ingkang kedah kita lampahaken? Sedhèrèk kula, tamtu kita naté manggihaken tiyang ingkang yuswanipun sampun sepuh, ingkang gampil kesupèn kaliyan menapa ingkang nembé kémawon dipun tindakakaken. Umpaminipun nembé dipun aturi dhahar ngendikan menawi dèrèng dhahar. Malah, kala-kala wonten satunggalipun embah ingkang kesupèn dhateng wayahipun, kamangka wayahipun manggèn setunggal griya kaliyan piyambakipun. Sedhèrèk kula, kawontenan ingkang kados makaten panci asring dumados dhateng tiyang-tiyang ingkang sampun sepuh, padatanipun dumados tumrap tiyang sepuh ingkang yuswanipun langkung saking 60 (suwidak) taun. Kawontenan ingkang kados makaten menika dipun sebat pikun, utawi ing basa kedhokteranipun dipun sebat Alzhéimer, selaras kaliyan naminipun dhokter manggihaken penyakit menika, inggih menika dr Alois Alzheimer, saking negari Jérman. Miturut seratanipun dr. Alois Alzhéimer ingkang kula waos ing setunggaling kalawarti/majalah, dèrèng dipun mangertosi menapa ingkang njalari dumadosing penyakit Alzhéimer menika. Nanging penyakit menika saged njalari kirangipun kaginanipun/fungsi mental ingkang normal. Dumadosipun penyakit alzhéimer menika kawiwiti sekedhik mbaka sekedhik, umpaminipun dipun wiwiti kesupèn dhateng bab-bab ingkang permati ngéngingi setunggaling perkawis, utaminipun prakawis ingkang nembé kelampahan. Utawi wongsal-wangsul tangkled ngéngingi bab ingkang nembé dipun jlètrèhaken. Selajengipun gampil sujana utawi gampil nepsu tanpa jalaran. Lajeng, pungkasanipun dhateng bab- bab ingkang sepélé kémawon sampun kesupèn. Umpaminipun, kesupèn dhateng sémahipun, kesupèn dhateng griyanipun, kesupèn dhateng larénipun, saha sak panunggalanipun. ingkang
Sedhèrèk kula, menawi kita mangertosi tandha-tandha ingkang kados makaten, menapa ingkang kedah kita lampahaken? Ingkang wiwitan, kita kedah ngudi kaweruh sakathah-kathahipun ngéngingi bab menika, utawi kita saged ugi konsultasi/nedha sumerep dhateng dhokter. Mbok menawi kémawon, dokter badhé nyukani obat kanggé ngirangi/mrantasi penyakit menika. Nanging ingkang langkung prayogi, inggih menika, kita kedah nyegah penyakit menika supados mboten sangsaya seru. Sedhèrèk kula, panci limrahipun penyakit menika asring dumados tumrap tiyang sepuh, utawi tiyang ingkang yuswanipun langkung saking 60 (suwidak) tahun. Nanging kita saged malangi dumadosing penyakit menika wiwit kita taksih enèm, mawi cara ingkang kados makaten: 1. Nedha tetedhan ingkang ngandhut gisi ingkang saé, ingkang mboten dipun awis déning dhokter. 2. Ngulinakaken gesang klawan tertib manut pranatan keséhatan. 3. Nyambut damel kaliyan ngaso kedah imbang. 4. Olah raga kanthi ajeg, umpaminipun mlampah-mlampah ing wanci énjing. 5. Kulinakaken ngombé vitamin B 1,B 6, B 12, vitamin c lan vitamin E, miturut pitedahipun dokter. Mliginipun kanggénipun tiyang ingkang umuripun sampun langkung saking (seket) 50 taun. 6. Ngginakaken akal saha pikiran kanggé bab-bab ingkang maédahi, umpaminipun maos, nyerat, ngisi teka-teki, utawi kagiyatan-kagiyatan ingkang ngginakaken pikiran. Kula wangsuli sepindhah malih nggih, kados pundi caranipun malangi dumadosipun penyakit pikun menika: 1. Nedha tetedhan ingkang ngandhut gisi ingkang saé, ingkang mboten dipun awis déning dhokter. 2. Ngulinakaken gesang klawan tertib manut pranatan keséhatan. 3. Nyambut damel kaliyan ngaso kedah imbang. 4. Olah raga kanthi ajeg, umpaminipun mlampah-mlampah ing wanci énjang. 5. Kulinakaken ngombé vitamin B 1,B 6, B 12, vitamin c lan vitamin E, miturut pitedahipun dokter. Mliginipun kanggénipun tiyang ingkang umuripun sampun langkung saking (seket) 50 taun. 6. Ngginakaken akal saha pikiran kanggé bab-bab ingkang maédahi, umpaminipun maos, nyerat, ngisi teka-teki, utawi kagiyatan-kagiyatan ingkang ngginakaken pikiran. Nah, sedhèrèk kula, mugi-mugi lumantar katerangan ngéngingi penyakit pikun/alzhéimer ingkang sampun kula andharaken kalawau, panjenengan saged wiwit njagi kesarasan panjenengan. Kanthi makaten, ngantos sepuh panjenengan mboten ngantos nandhang pikun, saha dados lansia ingkang séhat lan bagya. Matur nuwun. Sedhèrèk kula, pangajeng-ajeng kula, panjenengan badhé kak éndhanaken saking pikun, lan mugi- mugi wawasan ngéngingi pikun kalawau migunani kanggé panjenengan. Tetapa sesarengan kaliyan Cahyaning Agesang menika nggih, karana ibu Arin badhé dumugi sak prelu atur siraman rohani kanggé
nyegeraken manah kita. Nanging sak dèrèngipun, mangga kita sami mirengaken satunggal lagu pepujèn menika. Sugeng mirengaken Karepotan ingkang Estu Wigatos Sedhèrèk kula, minangka tiyang èstri, minangka ibu, saha minangka sémah, tamtu kita nggadhahi sak gudhang karépotan. Wiwit subuh ngantos tangahing dalu, kadosipun karépotan kita mboten naté rampung. Nanging mboten sedaya karépotan kita menika saé saha wigatos. Kala-kala kita répot kaliyan bab-bab ingkang awon, kados ta ngginem tiyang sanès, rerembagan ngalor-ngidul, nonton sinétron sedangunipun wanci sonten, saha sanès-sanèsipun. Menawi kita répot kanggé kulawarga kita, tamtu bab menika minangka karépotan ingkang saé tur èstu wigatos. Kados mekaten ugi, menawi kita répot mitulungi saha nglampahaken bab saé kanggé tiyang sanès, menika minangka karépotan ingkang saé. Menapa panjenengan sumerep menawi wonten karepotan ingkang èstu saé tur wigatos, ingkang kedah dipun lampahaken déning satunggaling tiyang èstri? Menawi kita kepingin sumerep karépotan menapa ingkang paling saé ingkang kedah kita lampahaken, kita saged migatosaken satunggal cariyos ngéngingi kalih tiyang èstri wonten ing Kitab Suci ingkang naminipun Marta kaliyan Maryam. Kados mekaten cariyosipun: Sawijining dina Gusti Yésus lan para sekabaté tindak tekan ing sawijining désa. Ing kono ana wong wadon, sing jenengé Marta, ngampiraké Panjenengané menyang omahé. Marta duwé sedulur wadon, jenengé Maryam. Maryam mau lungguh terus ing sacedhaké sampéyané Gusti, ngrungokaké piwulangé Gusti Yésus. Déné Marta ribut banget ngladèni para tamuné. Marta nuli marani Gusti Yésus sarta matur: "Guru, cobi Panjenengan penggalih! Sedhèrèk kula menika mboten preduli kula nyambut-damel piyambakan. Mbok inggiha Panjenengan dhawuhi supados ngréncangi kula!" Gusti Yésus ngandika: "Marta, Marta! Kowé kuwi répot mikiraké barang sepirang-pirang. Mangka sing prelu kuwi mung siji! Déné Maryam iki wis milih prekara sing becik dhéwé, sing ora bakal kapundhut saka dhèwèké!" (Lukas 10: 30-42) Sedhèrèk kula, nalika Gusti Yésus wonten ing nggriyanipun Martha kaliyan Maryam, piyambakipun milih nglampahaken bab ingkang bènten, Marta milih repot ing pawon déné Maryam milih lenggah wonten ing cakeding sampéyanipun Gusti Yésus, saha mirengaken Panjenenganipun ngandikan. Gusti Yésus ngandika, bilih Maryam milih ingkang paling saé. Marta mboten saged mangertos kénging menapa ingkang dipun lampahaken Maryam menika minangka pilihan ingkang paling saé tur permana. Marta mboten saged mangertos kénging menapa Gusti Yésus ngejaraken Maryam ingkang lenggahan kémawon, kamangka Marta mbetahaken pambiyantunipun. Mbok menawi Marta manah, bilih Gusti Yésus menika mboten preduli saha mboten mangertos karépotan ugi kèwedanipun Marta, pramila
Marta matur saha nyuwun dhumateng Gusti Yésus, supados Gusti Yésus ndhawuhi Maryam ngréncangi Marta. Nanging Gusti Yésus malah ngèngetaken Marta, saha ngleresaken lampahipun Maryam. Maryam milih nglampahaken bab ingkang paling saé, inggih menika lenggahan kanthi tentrem wonten ing sampéyanipun Gusti Yésus, saha mirengaken menapa ingkang dipun ngandikakaken déning Panjenenganipun. Sedhèrèk kula, midhangetaken Gusti Yésus minangka bab ingkang kedah kita pilih. Karana Yésus minangka Gusti. Menapa ingkang dipun printahaken saha dipun dhawuhaken déning Gusti Yésus kedah kita pirengaken, saha kedah kita lampahaken wonten ing gesang kita. Dhawuh Pangandikanipun Gusti minangka dilah kanggé gesang kita. Dhawuh Pangandikanipun Gusti badhé nuntun kita kanggé nglampahi gesang menika kanthi leres tur bagya. Kita mboten saged gesang kanthi leres menawi kita mboten mangertos menapa menika kaleresan. Saha kaleresan menika namung wonten ing Gusti Yésus. Gusti Yésus minangka margi saha kaleresan. Menapa ingkang dipun ajaraken saha dipun dhawuhaken déning Gusti Yésus, badhé nuntun kita tumuju dhateng gesang langgeng. Menapa ingkang dipun ajaraken déning Gusti Yésus nuntun kita dados manungsa ingkang kebak katresnan saha kamulyan. Nah, sedhèrèk kula, kados pundi kaliyan kita? Tamtu ing sakben dinten kita sampun nggadhahi cathetan karépotan ingkang padhet. Mbok menawi kémawon sampun wonten puluhan karépotan ingkang sampun dipun temtokaken ingkang kedah kita lampahi ing sakben dintenipun. Wiwit énjing ngantos dalu, kita sampun nemtokaken bab-bab menapa kémawon ingkang kedah kita lampahi. Nanging mbok menawi, sadangu menika kita dèrèng naté milih satunggal karépotan ingkang paling saé saha èstu wigatos, kados ingkang dipun lampahaken déning Maryam. Kita mboten naté milih karepotan menika. Kita mboten naté milih kanggé lenggah saha mirengaken Gusti Yésus. Mbok menawi, sedangu menika kita mikir, bilih lenggah kèndel, mirengaken Gusti Yésus sanès prekawis ingkang wigatos, bab ingkang sepélé kémawon ingkang saged dipun undur ngantos mangké menawi sampun sepuh. Mbok menawi kita mboten naté mikir, bilih lenggah kanggé mirengaken Gusti Yésus menika saged adamel gesang kita bagya. Kita saged kémawon mikir ingkang kados mekaten, nanging ing dinten menika mangga kita sami miwiti nglampahaken karépotan ingkang paling saé, inggih menika mirengaken Gusti Yésus. Ing wekdal menika kita panci mboten saged ningali pasuryanipun Gusti Yésus, nanging kita saged mirengaken suwantenipun. Sedhèrèk kula, Kitab Suci inggih menika minangka Dhawuh Pangandikanipun Gusti. Kita saged mirengaken suwantenipun Gusti klawan maos Kitab Suci. Menawi kita kepingin mirengaken suwantenipun Gusti ing sakben dinten, pramila kita saged maos Dhawuh Pangandikanipun ing sakben dinten. Sangsaya asring kita mirengaken suwantenipun Gusti, pramila kita badhé sangsaya caked
dhumateng Gusti. Kula badhé maosaken kanggé panjenengan, menapa ingkang dipun ngandikakaken Prabu Dawud ngéngingi Dhawuh saha printahipun Gusti. Prabu Dawud ngandika mekaten: Sebab pangandikané Allah iku nyata, sarta sakèhé pendamelé adhedhasar kasetyan. (Masmur 33 : 4) Pangandika Paduka menika dados dilah ing ngajenging suku kawula, sarta dados pepadhang tumraping margi kawula. (Masmur 119: 105) Piwulang Paduka menika élok ngédab-édabi, mila kawula èstokaken kalawan gumolonging mana. (Masmur 119: 129) Ketrangan bab pangandika Paduka menika paring pepadhang, lan kawicaksanan tumrap tiyang ingkang mboten gadhah pangertosan. (Masmur 119: 130) Pepènget-pepènget Paduka menika selaminipun leres, kawula kaparingana pangertosan, supados kawula tetep gesang. (Masmur 119: 144) Sedhèrèk kula, ing gesang menika mangga kita sami nglampahaken karépotan ingkang èstu wigatos, inggih menika mirengaken suwantenipun Gusti Yésus lumantar Dhawuh Pangandikanipun. Mangga kita ndedonga: Dhuh Gusti, kawula asring milih nglampahaken prekawis ingkang muspra, saha mboten ngluhuraken Asma Paduka. Kawula asring ngginem tiyang sanès, ngrembag prekawis-prekawis ingkang mboten wonten ginanipun. Nanging sakmangké kawula ènget, bilih gesang kawula kedah dipun isi kaliyan prekawis-prekawis ingkang ngluhuraken Asma Paduka, ugi ingkang wonten ginanipun kanggé gesang kawula. Pitulungi kawula, dhuh Gusti, supados saged nilaraken prekawis-prekawis ingkang muspra saha milih prekawis ingkang èstu wigatos, inggih menika mirengaken suwanten Paduka. Matur nuwuh, dhuh Gusti, Amin.